CELEX: 31994D0069
Language: hr
Date: 1993-12-15 00:00:00
Title: 94/69/EZ: Odluka Vijeća od 15. prosinca 1993. o sklapanju Okvirne konvencije Ujedinjenih naroda o promjeni klime

11/Sv. 016
            
            
               HR
            
            
               Službeni list Europske unije
            
            
               76
            
         31994D0069
   
               L 033/11
            
            
               SLUŽBENI LIST EUROPSKE UNIJE
            
            
               15.12.1993.
            
         
      ODLUKA VIJEĆA
   
   od 15. prosinca 1993.
   o sklapanju Okvirne konvencije Ujedinjenih naroda o promjeni klime
   (94/69/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 130.s stavak 1. u vezi s prvim podstavkom njegovog članka 228. stavka 3.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   uzimajući u obzir mišljenje Gospodarskog i socijalnog odbora (3),
   budući da su Zajednica i sve njezine države članice sudjelovale u pregovorima koji su se odvijali u okviru međuvladinog pregovaračkog odbora koji je osnovala Glavna skupština Ujedinjenih naroda za pripremu Okvirne konvencije o promjeni klime (4);
   budući da su Zajednica i sve njezine države članice na konferenciji Ujedinjenih naroda o okolišu i razvoju održanoj u Rio de Janeiru od 3. do 14. lipnja 1992. potpisale Okvirnu konvenciju Ujedinjenih naroda o promjeni klime;
   budući da je krajnji cilj ove Konvencije, kako je određeno u njezinom članku 2., postići u skladu s odgovarajućim odredbama Konvencije stabilizaciju koncentracije stakleničkih plinova u atmosferi na razini koja bi spriječila opasno antropogeno djelovanje na klimatski sustav, i to unutar vremenskog okvira koji dopušta prirodnu prilagodbu ekosustava klimatskim promjenama, koji osigurava da proizvodnja hrane nije ugrožena, te koji omogućuje nastavak održivoga gospodarskog razvoja;
   budući da Konvencija, nakon ratificiranja, obvezuje razvijene države i ostale stranke navedene u Prilogu I. Konvenciji da poduzmu potrebne mjere za ograničavanje antropogenih emisija CO2 i ostalih stakleničkih plinova koje ne kontrolira Montrealski protokol, s ciljem vraćanja, individualno ili zajednički, tih antropogenih emisija na razine iz 1990. godine do kraja ovog desetljeća;
   budući da su prilikom potpisivanja Konvencije Zajednica i njezine države članice ponovno potvrdile cilj da do 2000. stabiliziraju emisije CO2 na razine iz 1990. u Zajednici kao cjelini, kako je navedeno u zaključcima Vijeća od 29. listopada 1990., 13. prosinca 1991. te 5. i 26. svibnja 1992.;
   budući da je Konvencija, u skladu s člankom 22., otvorena za ratifikaciju, prihvaćanje ili odobrenje od strane država i regionalnih organizacija za gospodarsku integraciju koje su je potpisale;
   budući da treba poduzeti preventivne mjere za zaštitu od opasnih antropogenih klimatskih promjena kako na međunarodnoj tako i na nacionalnoj razini;
   budući da su Zajednica i njezine države članice nadležne za određena područja koja su obuhvaćena Konvencijom; budući da je potrebno da Zajednica i njezine države članice postanu ugovorne stranke kako bi se sve obveze iz Konvencije mogle propisno ispunjavati;
   budući da obvezu ograničavanja antropogenih emisija CO2 određenu u članku 4. stavku 2. Konvencije treba ispuniti Zajednica kao cjelina, djelovanjem Zajednice i njezinih država članica u skladu s njihovim pojedinačnim nadležnostima;
   budući da Zajednica navodi da države članice poduzimaju potrebne mjere da bi, u najbližoj budućnosti i koliko je moguće istodobno, omogućile deponiranje instrumenata ratifikacije ili odobrenja država članica i Zajednice,
   ODLUČILO JE:
   Članak 1.
   Okvirna konvencija Ujedinjenih naroda o promjeni klime potpisana u lipnju 1992. u Rio de Janeiru odobrena je ovime u ime Europske zajednice.
   Tekst ove Konvencije nalazi se u Prilogu A. ovoj Odluci.
   Članak 2.
   1.   U ime Europske zajednice, predsjednik Vijeća polaže ispravu o odobrenju kod glavnog tajnika Ujedinjenih naroda u skladu s člankom 22. stavkom 1. Konvencije.
   2.   Istodobno, predsjednik Vijeća polaže izjavu o nadležnosti određenu u Prilogu B. ovoj Odluci, u skladu s odredbama iz članka 22. stavka 3. Konvencije, te u skladu s Deklaracijom određenom u Prilogu C.
   
      Sastavljeno u Bruxellesu 15. prosinca 1993.
      
         
            Za Vijeće
         
         
            Predsjednik
         
         M. DE GALAN
         
      
   
   
      (1)  SL C 44, 16.2.1993., str. 1.
   
      (2)  SL C 194, 19.7.1993., str. 358.
   
      (3)  SL C 201, 26.7.1993., str. 1.
   
      (4)  Rezolucija 45/212 Generalne Skupštine Ujedinjenih naroda od 19. prosinca 1990. o zaštiti globalne klime za sadašnje i buduće generacije čovječanstva.